Eg synest det er hyggeleg at representanten Sørfonn brukte nesten halve innlegget sitt til å snakke om raud-grøn politikk. Det bør han fortsetje med. Regjeringa har lagt fram eit budsjett med sterk vekt på verdiskaping og busetjing i alle delar av landet. Av budsjettinnstillinga kan me lese at andre parti, og særleg dei tidlegare budsjettkameratane til Kristeleg Folkeparti – Framstegspartiet og Høgre – legg vekt på store skattelettar og gjer store kutt på viktige politikkområde. Eg kan nemne landbruket, som representanten Sørfonn òg var litt inne på, der Framstegspartiet vil kutte 5,8 milliardar kr, og Høgre vil kutte 1,8 milliardar kr. Det siste er ganske oppsiktsvekkjande. Spørsmålet mitt til representanten Sørfonn blir da: Vil det vere mogleg for Kristeleg Folkeparti å samarbeide med parti, som t.d. Framstegspartiet og til dels Høgre, som no har ein heilt annan politikk for primærnæringane og distrikta i alle delar av landet?